РЕГЛАМЕНТ (ЕС) № 28/2012 НА КОМИСИЯТА
от 11 януари 2012 година
за установяване на приложимите изисквания при сертифициране на определени съставни продукти във връзка с вноса и транзитното им преминаване през територията на Съюза и за изменение на Решение 2007/275/ЕО и Регламент (ЕО) № 1162/2009
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (1), и по-специално член 3, параграф 5 от нея,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (2), и по-специално член 8, параграф 5 от нея,
като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (3), и по-специално член 9, първа алинея от него,
като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (4), и по-специално член 16, първа алинея от него,
като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (5), и по-специално член 48, параграф 1 и член 63, параграф 1, първа алинея от него,
като има предвид, че:
(1)
Директива 97/78/ЕО предвижда ветеринарните проверки на продукти, въведени в Съюза от трети държави, да се извършват от държавите-членки в съответствие с нейните разпоредби и с Регламент (ЕО) № 882/2004.
(2)
С Регламент (ЕО) № 882/2004 се определят общите правила за извършване на официален контрол с цел проверка на спазването на правилата, целящи по-специално предотвратяване, елиминиране или редуциране до приемливи нива на риска за хората и животните, било пряко, било чрез околната среда.
(3)
С Директива 2002/99/ЕО се определят общите ветеринарно-санитарни правила, регулиращи всички етапи на производството, преработката и разпределението в рамките на Съюза и въвеждането от трети държави на продукти от животински произход и на продукти, получени от тях, предназначени за консумация от човека.
(4)
С Регламент (ЕО) № 853/2004 се определят специфични хигиенни правила за храните от животински произход за предприятията за хранителни продукти. Член 6, параграф 4 от посочения регламент предвижда задължение за предприятията за хранителни продукти, извършващи внос на храни, които съдържат както продукти от растителен произход, така и преработени продукти от животински произход (съставни продукти), да гарантират, че преработените продукти от животински произход, които се съдържат в такива храни, отговарят на определени, предвидени в този член, изисквания, свързани с общественото здраве. Освен това Регламент (ЕО) № 853/2004 предвижда, че предприятията за хранителни продукти трябва да могат да докажат това, например чрез съответни документи или сертификати.
(5)
Регламент (ЕО) № 853/2004 се прилага от 1 януари 2006 г. Прилагането обаче от посочената дата на известен брой предвидени в него мерки с незабавно действие би породило трудности от практическо естество в определени случаи.
(6)
Ето защо Регламент (ЕО) № 2076/2005 на Комисията (6) предвижда чрез дерогация от член 6, параграф 4 от Регламент (ЕО) № 853/2004 предприятията за хранителни продукти, извършващи внос на храни, които съдържат съставни продукти, да бъдат освободени от задължението, предвидено в посочения член.
(7)
С Регламент (ЕО) № 1162/2009 на Комисията от 30 ноември 2009 г. за определяне на преходни разпоредби за прилагането на регламенти (ЕО) № 853/2004, (ЕО) № 854/2004 и (ЕО) № 882/2004 на Европейския парламент и на Съвета (7) бе отменен и заменен Регламент (ЕО) № 2076/2005. Регламент (ЕО) № 1162/2009 съдържа същата дерогация от член 6, параграф 4 от Регламент (ЕО) № 853/2004, каквато е направена в Регламент (ЕО) № 2076/2005.
(8)
Освен това Регламент (ЕО) № 1162/2009 предвижда, че вносът на съставни продукти следва да съответства на хармонизираните правила на Съюза, когато те са приложими, и на националните правила, прилагани от държавите-членки в другите случаи.
(9)
Регламент (ЕО) № 1162/2009 се прилага до 31 декември 2013 г.
(10)
В Решение 2007/275/ЕО на Комисията от 17 април 2007 г. относно списъците с животни и продукти, които подлежат на проверка в граничните инспекционни пунктове съгласно директиви 91/496/ЕИО и 97/78/ЕО на Съвета (8), се предвижда определени продукти от животински произход да подлежат на ветеринарни проверки, когато се внасят в Съюза. Съгласно посоченото решение на ветеринарни проверки подлежат всички съставни продукти, които съдържат преработени месни продукти, онези от тях, които съдържат в половината или повече от субстанцията си някакъв преработен продукт от животински произход, различен от преработени месни продукти, и онези от тях, които не съдържат в субстанцията си преработени месни продукти и съдържат в по-малко от половината субстанция преработен млечен продукт, когато крайните продукти не отговарят на определени изисквания, предвидени в Решение 2007/275/ЕО.
(11)
Освен това с Решение 2007/275/ЕО се установяват определени изисквания във връзка със сертифицирането на съставните продукти, подлежащи на ветеринарни проверки. То предвижда съставните продукти, които съдържат преработени месни продукти, да бъдат придружавани при въвеждане в Съюза от съответния сертификат за месни продукти, определен в законодателството на Съюза. Съставните продукти, съдържащи преработени млечни продукти, които подлежат на ветеринарни проверки, трябва да бъдат придружавани при въвеждане в Съюза от съответния сертификат, определен в законодателството на Съюза. Освен това съставните продукти, съдържащи само преработени рибни или яйчни продукти, които подлежат на ветеринарни проверки, при въвеждане в Съюза се придружават от съответния сертификат, определен в законодателството на Съюза или от търговски документ, когато няма такова изискване за сертификат.
(12)
Именно съставните продукти, подлагани на ветеринарни проверки по силата на Решение 2007/275/ЕО, по своята природа са тези, които са в състояние да породят и по-висок риск за общественото здраве. Степента на потенциалния риск за общественото здраве е различна в зависимост от продукта от животински произход, включен в съставния продукт, процентното съдържание на въпросния продукт от животински произход в съставния продукт и видовете обработка, на които той е подложен, както и от търговската трайност на съставния продукт.
(13)
Поради това е целесъобразно изискванията във връзка с общественото здраве, установени с Регламент (ЕО) № 853/2004, да бъдат приложими спрямо въпросните съставни продукти дори и преди изтичане на срока на дерогацията, предвидена в Регламент (ЕО) № 1162/2009.
(14)
По-специално в настоящия регламент следва да се предвиди изискваното по силата на Регламент (ЕО) № 853/2004 сертифициране на съответствието с изискванията, свързани с общественото здраве, при внос на съставни продукти, съдържащи преработени месни продукти, на съставни продукти, съдържащи в половината или повече от субстанцията си млечни продукти или преработени рибни или яйчни продукти, и на съставни продукти, съдържащи непреработени месни продукти и в по-малко от половината субстанция преработени млечни продукти, когато крайните продукти са нетрайни при стайна температура или когато няма ясна индикация, че в процеса на производство те са претърпели пълна готварска или топлинна обработка на цялата им субстанция, поради което е възможно сурови продукти да не са били денатурирани.
(15)
Като следствие от това предвидената в Регламент (ЕО) № 1162/2009 дерогация не следва да продължи да се прилага за тези съставни продукти.
(16)
Ветеринарно-санитарните изисквания, отнасящи се до тези съставни продукти, вече са установени в законодателството на Съюза. Съгласно тези изисквания посочените съставни продукти следва по-специално да бъдат внасяни единствено от одобрени трети държави.
(17)
С настоящия регламент следва да се установи специален образец на санитарен сертификат, който да удостоверява, че подобни съставни продукти, внесени в Съюза, отговарят на посочените по-горе изисквания, свързани с общественото здраве и здравето на животните. Като следствие от това изискванията във връзка със сертифицирането, предвидени в Решение 2007/275/ЕО, не следва да продължат да се прилагат за тези съставни продукти.
(18)
По отношение на останалите съставни продукти, съдържащи в половината или повече от субстанцията си продукти от животински произход, без млечни продукти или рибни или яйчни продукти, изискванията във връзка със сертифицирането, предвидени в Решение 2007/275/ЕО, следва да продължат да се прилагат. При все това, от съображения за опростяване и яснота на законодателството на Съюза е целесъобразно тези изисквания във връзка със сертифицирането да бъдат включени в настоящия регламент, за да бъдат обединени в само един акт всички основни правила за сертифициране на съставните продукти.
(19)
Решение 2007/275/ЕО и Регламент (ЕО) № 1162/2009 следва да бъдат съответно изменени.
(20)
Поради ветеринарно-санитарни съображения следва да се предвиди сертификат и специални условия за транзитно преминаване през територията на Съюза. Тези условия обаче следва да бъдат приложими само по отношение на съставните продукти, съдържащи преработени месни продукти или преработени млечни продукти.
(21)
Поради географското положение на Калининград следва да се предвидят специални условия за транзитното преминаване през територията на Съюза на пратки за и от Русия, засягащо само Латвия, Литва и Полша.
(22)
С цел избягване на смущения в търговията, в рамките на определен преходен период следва да се разреши използването на сертификати, издадени в съответствие с Решение 2007/275/ЕО преди началната дата на прилагане на настоящия регламент.
(23)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Предмет
С настоящия регламент се уреждат правилата за сертифициране на пратки с определени съставни продукти, въвеждани в Съюза от трети държави.
Член 2
Определения
За целите на настоящия регламент се прилагат определенията по член 2 от Решение 2007/275/ЕО.
Член 3
Внос на определени съставни продукти
1. Пратките със следните съставни продукти, въвеждани в Съюза, идват от трета държава или част от нея, от която е разрешено въвеждането в Съюза на пратки с продукти от животински произход, съдържащи се в тези съставни продукти, като продуктите от животински произход, използвани за производството на посочените съставни продукти, произхождат от предприятия, отговарящи на изискванията на член 6, параграф 1, буква б) от Регламент (ЕО) № 853/2004:
а)
съставни продукти, съдържащи преработени месни продукти, по член 4, буква a) от Решение 2007/275/ЕО;
б)
съставни продукти, съдържащи преработени млечни продукти и обхванати от член 4, букви б) и в) от Решение 2007/275/ЕО;
в)
съставни продукти, съдържащи в половината или повече от субстанцията си преработени рибни или яйчни продукти и обхванати от член 4, буква б) от Решение 2007/275/ЕО.
2. Пратките със съставни продукти, посочени в параграф 1, се придружават от санитарен сертификат, изготвен в съответствие с образеца на санитарен сертификат, определен в приложение I, и отговарят на изискванията, установени с този сертификат.
3. Пратките със съставни продукти, които съдържат в половината или повече от субстанцията си продукти от животински произход, без посочените в параграф 1, идват от трета държава или част от нея, от която е разрешено въвеждането в Съюза на пратки с продукти от животински произход, съдържащи се в тези съставни продукти, и се придружават при въвеждане в Съюза от изискуемия сертификат по силата на законодателството на Съюза за тези продукти от животински произход или от търговски документ, когато не се изисква такъв сертификат.
Член 4
Транзит и складиране на определени съставни продукти
Въвеждането в Съюза на пратки със съставни продукти по член 3, параграф 1, букви а) и б), които не са предвидени за внос в Съюза, а са предназначени за трета държава посредством незабавен транзит или след складиране в Съюза в съответствие с членове 11, 12 или 13 от Директива 97/78/ЕО на Съвета, се разрешава само ако пратките отговарят на следните условия:
а)
идват от трета държава или част от нея, от която е разрешено въвеждането в Съюза на пратки с продукти от животински произход, съдържащи се в тези съставни продукти, и отговарят на установените изисквания във връзка с преработката на такива продукти, предвидени в Решение 2007/777/ЕО на Комисията (9) и Регламент (ЕС) № 605/2010 на Комисията (10) за съответния продукт от животински произход;
б)
се придружават от санитарен сертификат, изготвен в съответствие с образеца на санитарен сертификат, определен в приложение II;
в)
отговарят на специфичните ветеринарно-санитарни изисквания, които са приложими спрямо вноса в Съюза на продукти от животински произход, съдържащи се в съответните съставни продукти, и са установени във ветеринарно-санитарното удостоверение към образеца на санитарен сертификат по буква б);
г)
са одобрени за транзит, включително и за складиране, според случая, с общия ветеринарен входен документ по член 2, параграф 1 от Регламент (ЕО) № 136/2004 на Комисията (11), подписан от официалния ветеринарен лекар на граничния инспекционен пункт, през който се осъществява въвеждането в Съюза.
Член 5
Дерогация за транзит на пратки от и за Русия
1. Чрез дерогация от член 4 се разрешава прекият или през друга трета държава транзит с шосеен или железопътен транспорт през Съюза между определените гранични инспекционни пунктове в Латвия, Литва и Полша, изброени в Решение 2009/821/ЕО на Комисията (12), на пратки със съставни продукти по член 3 от и за Русия, при условие че са спазени следните условия:
а)
пратката е запечатана с пломба със сериен номер на граничния инспекционен пункт на въвеждане в Съюза от ветеринарните служби на компетентния орган;
б)
придружаващите пратката документи по член 7 от Директива 97/78/ЕО са подпечатани с надпис „САМО ЗА ТРАНЗИТНО ПРЕМИНАВАНЕ ДО РУСИЯ ПРЕЗ ЕС“ на всяка страница от официалния ветеринарен лекар на компетентния орган, отговарящ за граничния инспекционен пункт на въвеждане в Съюза;
в)
спазени са процедурните изисквания, предвидени в член 11 от Директива 97/78/ЕО;
г)
върху общия входен ветеринарен документ официалният ветеринарен лекар на граничния инспекционен пункт на въвеждане в Съюза е удостоверил, че пратката се допуска за транзит.
2. Не се разрешава разтоварването или складирането по смисъла на член 12, параграф 4 или член 13 от Директива 97/78/ЕО на такива пратки на територията на Съюза.
3. Компетентният орган извършва редовни проверки, за да гарантира, че броят на пратките и количествата продукти, напускащи територията на Съюза, съответстват на броя и количествата, влезли в Съюза.
Член 6
Изменение на Решение 2007/275/ЕО
Член 5 от Решение 2007/275/ЕО се заличава.
Член 7
Изменение на Регламент (ЕО) № 1162/2009
В Регламент (ЕО) № 1162/2009 първата алинея от член 3, параграф 2 се заменя със следния текст:
„2. Чрез дерогация от член 6, параграф 4 от Регламент (ЕО) № 853/2004 операторите от сектора на храните, извършващи внос на храни, които съдържат както продукти от растителен произход, така и преработени продукти от животински произход, без посочените в член 3, параграф 1 от Регламент (ЕС) № 28/2012 (13), са освободени от задължението, предвидено в посочения член.
Член 8
Преходна разпоредба
В рамките на преходен период до 30 септември 2012 година може да продължи въвеждането в Съюза на пратки със съставни продукти, за които изискуемите по силата на член 5 от Решение 2007/275/ЕО сертификати са били издадени преди 1 март 2012 г.
Член 9
Влизане в сила и прилагане
Настоящият регламент влиза в сила на двадесетия ден след публикуването му в Официален вестник на Европейския съюз.
Прилага се от 1 март 2012 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 януари 2012 година.